Muoviset pex-vesijohtoputket ovat puhuttaneet haju- ja makuhaittojensa vuoksi viime keväästä lähtien. Myös muista putkimateriaaleista näyttää irtoavan joitain aineita veteen. Yhteinen eurooppalainen vesirakennustuotteiden hyväksyntä epäonnistui ja Pohjoismaissa yritetään nyt saada juomavesiputkille yhtenäinen tuotehyväksyntä.

Mistä on kyse? Pohjoismaille haetaan yhtenäistä vesikalusteiden hyväksyntää

Muoviset pex-putket ovat aiheuttaneet maku- ja hajuhaittoja juomaveteen

Kaikilla vesijohtotyypeillä on omia ongelmiaan

Seissyttä vesijohtovettä tulisi juoksuttaa ennen käyttöä

Vesijohtoputkille ja muille vesikalusteille on suunniteltu vuosituhannen alusta lähtien yhteistä CE-merkintää. Sosiaali- ja terveysministeriön neuvotteleva virkamies Jarkko Rapala kertoo, ettei siitä kuitenkaan päästy yksimielisyyteen, ja neljä keskieurooppalaista maata loi omat standardinsa. Nyt Pohjoismaat suunnittelevat yhdessä omaa hanketta.

– Ratkaisuna odotettiin yhteiseurooppalaista rakennustuotteiden hyväksyntää rakennustuotteille, jotka ovat talousveden kanssa kosketuksissa, kunnes viime vuonna todettiin, ettei siitä tule yhtään mitään. Yhtenä syynä on se että meillä Pohjoismaissa on tällaista pehmeää vettä, joka syövyttää putkia enemmän kuin keskieurooppalainen kalkkipitoinen vesi, sanoo Rapala.

– Suomessa on ollut voimassa ympäristöministeriön tyyppihyväksyntä. Nyt on saatu rahoitusta pohjoismaiselle hankkeelle, jossa selvitetään, voisiko Suomen, Ruotsin, Norjan ja Tanskan tuotehyväksyntämenettelyt yhtenäistää, jatkaa Rapala.

Pex-putkista haju- ja makuhaittoja

Keväällä muovisten pex-vesijohtoputkien maku- ja hajuhaitoista tuli sosiaali- ja terveysministeriöön parikymmentä kyselyä, näitäkin enemmän paikallisille terveysviranomaisille. Sen lisäksi osa on vaihtanut haisevat putket vähin äänin asennusyritysten kanssa uusiin.

– Kyllä se oli yllätys, koska näitä pex-putkia on käytetty 80-luvulta lähtien. Samoin ne aineet, mitä sieltä on löydetty eli bensiinin lisäaineet. Aikaisemmin on aina kuviteltu, että ne aineet tulisivat talousveteen pilaantuneesta maaperästä. Se ei ollut tiedossa, että muovin valmistusaineessa käytetäänkin samoja aineita kuin bensiinin valmistuksessa, toteaa neuvotteleva virkamies Jarkko Rapala sosiaali- ja terveysministeriöstä.

Pex-putkien yleisimmiksi hajujen ja makujen aiheuttajiksi on sittemmin tunnistettu mtbe, jota käytetään bensiinin lisäaineena ja t-butanoli, näiden lisäksi putkissa on vielä pieniä pitoisuuksia tunnistamattomia aineita, sanoo tutkimusprofessori Hannu Komulainen Terveyden ja hyvinvoinnin laitokselta.

– Tavallaan niissä on kyse cocktailista, on todennäköistä, että osa näistä tunnistamattomista aineista voi myös tuottaa hajua ja makua, se on cocktail-vaikutus, mikä tulee esille, sanoo Komulainen.

Seissyttä vesijohtovettä pitäisi juoksuttaa

Muissa Pohjoismaissa ja esimerkiksi Yhdysvalloissa on puhuttu pex-putkien maku- ja hajuongelmista jo kymmenisen vuotta. Meillä syyllistettiinkin aluksi muoviputkista valittaneet ja epäiltiin näillä bensiinipäästöjä maaperään. Ympäristöministeriö jatkaa putkien tutkimista syksyllä.

– Haju ja maku on oikein hyviä indikaattoreita vesijohtoputkissa, osoituksia että siinä vedessä on jokin vialla, sanoo neuvotteleva virkamies Jarkko Rapala sosiaali- ja terveysministeriöstä.

– Kuitenkin tärkeintä mitä pitäisi muistaa, aina kun käyttää vesijohtovettä, että putkessa seissyt vesi olisi hyvä juoksuttaa pois, ennen kuin sitä käyttää, koska kaikista materiaaleista liukenee jotakin siihen veteen. Toisaalta se vesi lämpenee siinä putkessa ja voi aiheuttaa sinne mikrobikasvua, Rapala jatkaa.

Niin sanotuissa vanhojen putkien pinnoituksissa on myös omat ongelmansa. Komulaisen ja Rapalan mukaan niissä käytetään epoksipinnoitusta, josta irtoaa hormonihäirikkönä toimivaa bisfenoli-A:ta. Rautaputkiin taas kertyy sakkaa ja kupariputkista liukenee kuparia.

Puhtaan veden maassa onkin alettu puhumaan juomaveden kemikalisoitumisesta ja veden käyttäjät ovat ihmeissään. Putkiremontteja tehdään vuosittain kymmenissä tuhansissa taloissa ja ne ovat kalliita.

Ympäristöministeriö on tutkituttanut toistaiseksi kaksi pex-johtotyyppiä ja jatkaa muovisten pex-putkien tutkimista syksyllä.